
A Facebookos társalgások elemzése

A diskurzuselemzés feladata a szekvenciális felépítés és a beszélőváltások elemzése mellett a társalgási zavarok, így a beszéd folyamatát megtörő szünetek, elakadások, és ezek javításának vizsgálata. Az internetes kommunikációra vonatkozó magyar szakirodalom az e-mail és a cset felületének jellegzetességeit tanulmányozta. Ezt az elemzési hálót szakdolgozatomban az MSN-es kommunikációra terjesztettem ki, tudományos diákköri dolgozatomban pedig a Facebook közösségi oldal csetes magánbeszélgetéseit elemeztem a fenti szempontok alapján.
Hipotézisem szerint a felületen több kommunikációs műfaj egyszerre van jelen, amely hatást gyakorolhat a beszélgetések szerkezetére. Az MSN-es vizsgálatokból kiindulva feltételeztem, hogy az internetes közeg a szóbeli diskurzusokhoz hasonlóan, de attól nagyban el is térve alakítja a társalgásokat. A többi csetes felülettel való összehasonlítás által alátámasztottam hipotézisem, miszerint az eltérő közegek másféle kommunikációs megoldásokat alkalmaznak. A társalgási szabályok közül Grice együttműködési alapelvének érvényességét vizsgáltam, amely várakozásaimat igazolva segíti a beszélgetések szerveződését. A dolgozat elején összefoglaltam az elemzésekből leszűrt tapasztalataimat, majd a legkifejezőbb példákkal szemléltetem az elméleti anyagot.
Az eredmények igazolták hipotéziseimet, a Facebook az MSN-es kommunikációhoz hasonlít, azonban számos pontban el is tér attól. A vizsgálatok alapján megállapítottam, hogy a csetes társalgások sajátossága a témák, szekvenciapárok eltolódása és a párbeszédben keletkező átfedések, amelyek a kommunikáció gyorsaságából és a folyamatos visszaigazolásból adódnak. A váltási pontra sokszor csak a szintaktikailag lezárt megnyilatkozásból következtethet a befogadó. A szünetek sokkal gyakoribbak, mint a többi csetes felületen, a beszélgetők véget nem érő periódusokban társalognak, amely gyakran befolyással van a társalgási formulákra is. A nem preferált válaszok gyakorisága mellett jellemző a vonakodásjelölők hiánya is. Az internet normaromboló hatása miatt a partnerek többször szegik meg a javítás preferenciahierarchiáját. Az elemzéseim rámutattak, hogy a Facebook cset a többihez hasonlóan írásos és képi eszközökkel igyekszik kiküszöbölni a metakommunikáció hiányát. Dolgozatomba fontosnak tartottam beemelni a mobiltelefonok alkalmazásából adódó jellemzőket, a vizsgált korpusz igazolta a csetes felület SMS-sel való hasonlóságát és a technikai akadályozottságot is.



